Qibrayda yangi bog', Turkiyada Mehnatkashlar kuni, Sardoba fojiasiga bir yil — 1 may suratlari

E'tiboringizga 1 mayning eng qiziqarli suratlarini taqdim etamiz.
Prezident Shavkat Mirziyoev Toshkent viloyatining Qibray tumanida barpo etilayotgan bog' hududiga tashrif buyurdi.
“xudo xohlasa, mana shu bahavo joyda 104 gektarlik bog' barpo etmoqchimiz. Bu xayrli ishning boshlanishi hozirgi ulug' ayyom kunlariga to'g'ri kelgani ham xosiyatli, deb o'ylayman”, – dedi Shavkat Mirziyoev. Davlat rahbari jamoatchilik bilan birga yangi boqqa ko'chatlar o'tqazdi. Mustaqillikning 30 yilligiga bag'ishlangan Istiqlol majmuasi ham shu yerda barpo etiladi.
Har yili 1 may butun dunyoda Mehnatkashlar kuni sifatida nishonlanib kelinadi. Shu munosabat bilan bugun Turkiyada ham bir guruh faollar kun munosabati bilan Istanbulning Taksim maydonidagi obidaga gulchambar qo'ydi.
Hindistonda koronavirus bilan bog'liq vaziyat kundan-kunga yomonlashib bormoqda. Kunlik kasallanish holatlari kuniga 400 mingdan oshmoqda. Bu ham yetmaganidek, bugun koronavirus bemorlari davolanayotgan shifoxonalarning birida yong'in kelib chiqqan. Oqibatda 18 kishi halok bo'lgan.
Bundan roppa-rosa bir yil oldin Sirdaryo viloyatida joylashgan Sardoba suv omborida texnogen halokat sodir bo'lgan va oqibatda minglab odamlar boshpanasiz qolgan edi. Keling, yana bir bor o'sha kunga suratlar yordamida qaytaylik.